ჯენიფერ გირლინგს-სიმონსი

ჯენიფერ გირლინგს-სიმონსი (დ. 5 სექტემბერი, 1953, პარამარიბო) — სურინამელი პოლიტიკოსი. სურინამის პრეზიდენტი 2025 წლის 16 ივლისიდან. 2010 წლის 30 ივნისს იგი აირჩიეს სურინამის ეროვნული ასამბლეის თავმჯდომარედ 50-დან 26 ხმით. სიმონსი არის სურინამის პარლამენტის მეორე ქალი თავმჯდომარე. იგი ხელახლა აირჩიეს 2015 წლის 30 ივნისს. 2024 წელს გახდა ეროვნულ-დემოკრატიული პარტიის ლიდერი.

ბიოგრაფია
სიმონსი ეროვნული ასამბლეის წევრად პირველად აირჩიეს 1996 წელს, პარამარიბოს ოლქის წარმომადგენლად. იყო ეროვნული დემოკრატიული პარტიის ერთ-ერთ ვიცე-თავმჯდომარე, პარტია დააფუძნა დეზი ბაუტერსემ. იგი იყო საპარლამენტო ფრაქციის ლიდერი 2000 წლიდან 2006 წლამდე. 

2012 წლის აპრილში, სიმონსს ოპოზიციამ პარლამენტში დიქტატორობაში დასდო ბრალი იმის გამო, რომ მან აუკრძალა პარლამენტის წევრებს ყურადღება გაემახვილებინათ 2012 წლის აპრილის ამნისტიის კანონზე სტოკინგის საწინააღმდეგო კანონის განხილვისას.

2020 წლის 8 აპრილს, კორონავირუსის პანდემიასთან ბრძოლის მიზნით, ეროვნულმა ასამბლეამ დაამტკიცა კანონი COVID-19-ის გამონაკლისი მდგომარეობის შესახებ (საგანგებო მდგომარეობა). საგანგებო მდგომარეობა ძალაში შევიდოდა სამი თვის განმავლობაში, თუ ეროვნული ასამბლეა ერთჯერადად არ გააგრძელებდა მის ვადას კიდევ სამი თვით. სიმონსი დაინიშნა პარლამენტის COVID-19 კრიზისული მართვის ჯგუფის მეთაურად.

2020 წლის 20 ივნისს, სიმონსმა გამოაცხადა თავისი პოლიტიკიდან წასვლა. იგი აირჩიეს 2020 წლის სურინამის საყოველთაო არჩევნებში, მაგრამ გადაწყვიტა არ დაეკავებინა თავისი ადგილი. სტეფან ცანგი, რომელიც ეროვნულ-დემოკრატიული პარტიის სიაში მე-6 ადგილზე იმყოფებოდა, დანიშნეს მის მაგივრად ეროვნულ ასამბლეაში.

სურინამის პრეზიდენტი (2025-დღემდე)
2024 წლის 13 ივლისს, მან შეცვალა დეზი ბაუტერსე ეროვნულ-დემოკრატიული პარტიის ლიდერის პოზიციაზე. მომდევნო წელს მან ეროვნული დემოკრატიული პარტია პირველ ადგილზე გაიყვანა საერთო არჩევნებში. ეროვნულმა დემოკრატიულმა პარტიამ კოალიციურ შეთანხმებას მოაწერა ხუთ სხვა პარტიასთან გერლინგს-სიმონსის პრეზიდენტობის მხარდასაჭერად. მათ შორის კოალიციას 34 მანდატი აქვს, სწორედ ის ორი მესამედი უმრავლესობა, რაც საჭიროა იმისთვის, რომ იგი გახდეს სურინამის პირველი ქალი პრეზიდენტი სხვა პარტიების მხარდაჭერის გარეშე.  

3 ივლისს სურინამის პროგრესული რეფორმის პარტიამ, რომელიც მმართველ კოალიციას ხელმძღვანელობდა, განაცხადა, რომ არ წამოაყენებდა კანდიდატს გერლინგს-სიმონსის წინააღმდეგ. ვადის ამოწურვამდე სხვამ არავინ დაარეგისტრირა კანდიდატურა, რაც უზრუნველყოფდა გერლინგს-სიმონსის არჩევას. იგი ყოველგვარი კონკურენციის გარეშე აირჩიეს პრეზიდენტად 6 ივლისს, ხოლო ეროვნული პარტიის ლიდერი გრეგორი რუსლანდი ვიცე-პრეზიდენტად. ინაუგურაცია ჩატარდა 2025 წლის 16 ივლისს.

პირადი ცხოვრება
1981 წელს სიმონსი დაქორწინდა გლენ გერლინგსზე. მათ 3 შვილი ჰყავთ. მისი უფროსი ვაჟი 2015 წელს გარდაიცვალა.

სქოლიო

კატეგორია:სურინამელი პოლიტიკოსები
კატეგორია:სურინამის ეროვნული ასამბლეის თავმჯდომარეები
კატეგორია:სურინამის პრეზიდენტები
კატეგორია:ქალი პრეზიდენტები
კატეგორია:პირველი ქალი პრეზიდენტები
კატეგორია:XXI საუკუნის ქალი პრეზიდენტები
კატეგორია:სამხრეთ ამერიკის ქალი პრეზიდენტები
კატეგორია:ცოცხალი ადამიანები